La Gala Màgica donarà el tret d'eixida a les Festes de Sant Antoni del Grau 2024
24 gener 2024

## La Gala Màgica donarà el tret d'eixida a les Festes de Sant Antoni del Grau 202424 gener 2024Última actualització: 24 gener 2024

![](../gestion/img/612df3a6203338295571caaa5e547c6c2fccda14e1743513babfa4c0b384cdf2.jpeg)  
  

El **president de la Junta de Districte del Grau, Miguel Ángel Picornell**, ha presentat hui, acompanyat de l'**escriptora Adriana Serlik** i el **mag Juan Villaroya**, una nova edició de **les Festes de Sant Antoni del districte marítim**, que se celebraran aquest cap de setmana.

  
El programa començarà dissabte amb la **Gala Màgica** que tindrà lloc a les **12 hores en el saló d’actes del Grau**. L'esdeveniment, organitzat per Adriana Serlik i Juan Villaroya (el **mag Potakum**), acollirà tant l'actuació d'aquest últim com la dels seus companys de gremi, **Toni Calero i Magic Hugo**.

  
Tal i com ha explicat l'escriptora, tots els diners que s'hi aconseguisquen amb la venda d’entrades, el preu de les quals és de **5 euros per als adults i 3 euros per als xiquets**, anirà **destinat a l'associació Aspanion**, que treballa en la **lluita contra el càncer infantil** i ofereix suport a les mares, pares i menors afectats.

  
_«Forme part de la Fundació Abracadabra i actue tots els mesos en oncologia pediàtrica, però sempre que se'm crida vaig on faça falta per a donar suport a aquesta causa»_, ha comentat l'artista sobre la seua participació en el projecte.

  
De moment, els bitllets poden adquirir-se en els **diferents col·legis del Grau i en el casal de la Falla Sant Nicolau Mosquit**, però **també en la taquilla del saló d'actes el dia de la funció a partir de les 11.30 hores**.

D’altra banda, el porrat seguirà a les **18.30 hores** amb l'actuació del **grup de música 2x4**, que també tindrà lloc en el **saló d'actes del Grau** i serà d'**entrada lliure i gratuïta**.

  
Després de la **cercavila del Grup de Dolçainers i Tabalers** del barri i el **repartiment de dolços i mistela**, es durà a terme la tradicional **cremà de la foguera** en l'avinguda de la Pau.

  
El **diumenge** arrancarà a les **10 hores** amb la **missa en honor a Sant Antoni**, a l'església de Sant Nicolau, i continuarà amb la **tradicional benedicció d'animals**, que tindrà lloc en la plaça del Garbí.

  
Finalment, les associacions del districte inauguraran el seu mercat en l'avinguda de la Pau, que comptarà amb **animació musical i jocs infantils des de les 11 fins a les 14.30 hores**.

  
Abans d'acabar la roda de premsa, Picornell ha convidat tota la ciutadania a assistir a la Gala Màgica i a gaudir de la resta d’activitats programades a les Festes de Sant Antoni del Grau. A més, ha agraït a Serlik i a Villaroya el seu esforç, dedicació i suport a la causa del càncer infantil.

[Twittear](https://twitter.com/share)